
Kinnistute aadressil A. Daumani tn 4b ja 4c Narva koormavate hoonestusõiguste omandamine  

1. Asjaolud ja menetluse käik.

19.06.2008 võttis Linnavolikogu vastu otsuse nr 230 „Linnavalitsusele riigihane korraldamise ülesande andmine Narva linnale sobivate ruumide rentimiseks hooldekodu vajadusteks ning Linnavalitsuse kohustamine esitada ettepanekud hooldekodu haldamise võimalustest”. Hange viidi läbi Narva linna Sotsiaalabiameti vahendusel Narva Linnavalitsuse korralduse 21.01.2009 nr 80-k ja 02.02.2009 nr 88-k alusel. Hankele laekunud pakkumisi hindas ja võrdles Linnavalitsuse konkursikomisjon. Narva Linnavalitsuse 29.04.2009 korraldusega nr 485-k tunnistati pakkuja Castnix Invest OÜ (registrikood 11444148) kvalifitseerimistingimustele vastavaks ja tema poolt esitatud pakkumus vastavaks hankedokumentides esitatud tingimustele. 22.05.2009 võttis Narva Linnavolikogu vastu otsuse nr 78, millega volitati Narva linnapead sõlmima linna nimel hooldekodu ruumide rendileping.

Narva linn, tegutsedes Narva Linnavalitsuse kaudu, sõlmis 11.06.2009 hooldekodu ruumide rendilepingu Castnix Invest OÜ-ga. Leping on sõlmitud 25 aastaks arvates hooldekodu rentnikule üleandmisest. Linnal on eesõigus lepingu korrektse täitmise korral lepingu tähtaega pikendada vähemalt 15 aasta võrra. Renditava pinna suuruseks on lepingus märgitud 3891 m2. Rendi hind on 135 krooni/m² (8.628 eurot/m2) eest ühes kalendrikuus ja hind suureneb tarbijahinnaindeksi suurenemisel lepingus toodud valemi kohaselt. Lisaks rendile tasub rentnik kõikide lepingu esemega seotud kommunaal- ja muude teenuste kasutamise eest vastavalt tegelikule kulule.

Rahandusministeerium juhtis 04.11.2011 kirjaga nr 4-1/13933 Narva Linnavalitsuse tähelepanu asjaolule, et hooldekodu rendilepinguga on linnavalitsus võtnud kapitalirendi kohustuse ning sellise kohustuse võtmine ei ole kooskõlas valla- ja linnaeelarve seaduse (edaspidi VLES) § 8¹ lõikega 2. Narva Linnavalitsusele määrati rikkumise kõrvaldamise tähtajaks 01.12.2011. Narva Linnavalitsus märkis 29.11.2011 kirjas nr 1.14/4076, et linn soovib kompromissi leidmiseks ajapikendust. Kuivõrd Rahandusministeeriumi arvates ei esitanud Narva Linnavalitsus ühtegi konkreetset selgitust rikkumise puudumise ega ka dokumente rikkumise lõpetamise kohta, edastas Rahandusministeerium 23.12.2011 uue märgukirja, millele oli lisatud ülekandmisele kuuluvate eraldiste peatamise käskkirja kavand. Märgukirjale oodati vastust hiljemalt 29.12.2011. Narva Linnavalitsus taotles nimetatud tähtaja pikendamist kuni 20.01.2012. a.

Rahandusministeeriumi 04.11.2011 kirja ja 23.12.2011 edastatud käskkirja kavandi kohaselt on Narva Linnavalitsus hooldekogu rendilepingu sõlmimisel rikkunud VLES § 8¹ lõiget 2. Viidatud sätetest tuleneb, et linn võib võtta kapitalirendikohustusi ja muid pikaajalisi kohustusi, mis nõuavad tulevikus raha väljamaksmist, ainult perioodi 2004 - 2006 struktuuritoetuse seaduse ja perioodi 2007 - 2013 struktuuritoetuse seaduse alusel, muude õigusaktide alusel eraldatava Euroopa Liidu toetuse ning välislepingute alusel Eesti Vabariigile eraldatava toetuse sildfinantseerimiseks, struktuuritoetuse, Euroopa Liidu muu toetuse või muu välisabi toetuse saamiseks vajaliku omafinantseeringu tagamiseks või enne seaduse jõustumist võetud eelnimetatud olemasolevate kohustuste refinantseerimiseks.

Sama paragrahvi lõike 4 järgi on linn kohustatud eelnimetatud kohustuse võtmise kooskõlastama Rahandusministeeriumiga. VLES § 8¹ lõikest 9 tulenevalt on juhul, kui kohaliku omavalitsuse üksus on võtnud kohustusi VLES § 8¹ lõikes 2 nimetamata eesmärkidel, rahandusministri pädevuses vastavalt pidada kinni:

1) riigieelarve seaduse § 9 lõike 2 alusel kehtestatud riigieelarve kohalike omavalitsuste eelarvete tasandusfondi eraldiste ülekandmine;

2) tulumaksuseaduse § 5 lõike 2 alusel kehtestatud tulumaksu kandmise korra kohaselt tulumaksust ülekandmisele kuuluvate summade ülekandmise. 

Narva linn soovis vältida eraldiste kinnipidamist ning soovis leida lahendust kinnipidamiste vältimiseks. Kirja selle kohta esitati Rahandusministeeriumile 20.01.2012 nr 1.14/10550-4.

Tekkinud olukorda lahendamiseks ja võimalikke riskide hindamiseks tellis Linnavalitsus õigusliku analüüsi, mille olulisemad järeldused olid järgmised:

- VLES § 81 regulatsiooni mõtteks oli anda Vabariigi Valitsusele erakorraline kohaliku omavalitsuse finantsautonoomiat riivav ajutine meede tagamaks majanduskriisi ajal makromajanduslik stabiilsus (st võimalikult väike riigieelarve puudujääk) ja euro kasutuselevõtt. 

- Antud hetkel puudub kohaliku omavalituse üksuse finantsjuhtimist reguleerivas seaduses kuni 31.12.2011 kehtinud VLES § 81 piiranguga samasugune piirang.
- Kuna VLES § 81 (sh selle sanktsioonimehhanism) alates 01.01.2012 enam ei kehti, siis järelikult puudub ka Rahandusministeeriumil õiguslik alus nimetatud paragrahvis sätestatud sanktsioonimehhanismi Narva linna suhtes rakendada.
- Optimaalse lahendusena on leitud rendilepingu poolte kokkuleppel muutmine või lõpetamine ning selle asendamine uue lepinguga (nt müügilepinguga, millega Narva linn ostab sisuliselt hooldekodu välja) kuna ei tulene rendileandjale ei lepingust ega seadusest lepingu ühepoolse lõpetamise õigust ning ta ei saa lepingut lõpetada ja peab seda täitma. Juhul, kui rentnik seda ei tee ja selleläbi lepingut rikub (nt ei võta üüripinda vastu, ei tasu üüri või kõrvalkulusid jne), siis tekib hoopis rendileandjal õigus leping rentniku rikkumis(t)e tõttu üles öelda. Viimasega seoses tuleb aga arvestada, et rendilepingu punkt 8.7 sätestab, et kui rentniku kohustuste rikkumise tõttu osutub rendileandjal võimatuks lepingu eseme üleandmine või lepingust tulenevate õiguste teostamine lepingu tähtaja jooksul ning sellega seoses rendileandja ütleb lepingu üles, siis kohustub rentnik tasuma rendileandjale leppetrahvi 2 000 000 krooni (127 823.3 eurot). Täiendavalt leppetrahvile on rentnik kohustatud hüvitama rendileandjale kõik lepingu rikkumise või ülesütlemisega seonduvad otsesed kahjud. Arvestades, et rendilepingu täitmiseks ja rendipinna lepingus nõutud tingimustele vastavaks viimiseks on rendileandja teinud arvestatavaid kulusid ning kuivõrd rendipind on ehitatud rentniku huvides ja rendipinnale uue rentniku leidmine võib osutuda keeruliseks, siis võivad lepingu lõpetamisel lisaks leppetrahvile tasumisele kuuluvad kahjusummad osutuda väga suurteks. Seega, kuivõrd lepingu lõppemisel jääb rentnik ilma soovitud rendipinnast ning on samas kohustatud tasuma leppetrahvi ja hüvitama eelduslikult suuri kahjusid, on selline lahendus rentnikule kindlasti äärmiselt kahjulik.
Rendileandja Castnix Invest OÜ on põhimõtteliselt nõustunud refinantseerimise lahendusega ja teinud 2012. aasta jaanuarikuus Narva linnale ka konkreetse rahalise pakkumuse hooldekodu hoone väljaostmiseks hinnaga 4 450 000 eurot, millele lisandub käibemaks. Hinna kujundamiseks tellis Castnix Invest OÜ PricewaterhouseCoopers Advisors AS-lt kehtiva rendilepingu hindamist. Hindamisakti kohaselt on rendilepingu maksumus 4 501 000 eurot, millele lisandub käibemaks.

Castnix Invest OÜ suusõnalise info järgi valmib ehitatav hooldekodu 2012 aasta mais ning mai lõpus antakse seda objekti linnale üle koos vajaliku sisustuse ja varustusega. Kehtiva lepingu alusel tekkib Castnix Invest OÜ-lt õigus nõuda hooldekodu ruumide renti igakuiselt 33 572 euro ulatuses.

Linnavalitsus leiab, et Castnix Invest OÜ poolt tellitud hindamine võib olla hooldekodu väljaostmise aluseks, kuna AS PricewaterhouseCoopers Advisors (PwC) on maailma suurim ärikonsultatsiooniteenuseid pakkuv organisatsioon mis on esindatud 766 linnas 154 riigis. Eestis tegutseb PwC alates 1992. aastast ning on oma ala juhtiv ettevõte. Pealegi analoogse hinnangu tellimine linna poolt analoogsete maailmatasemel tegutsevate spetsialistide käest (nt. Ernst & Young Baltic AS, Deloitte Advisory AS, KPMG Baltics OÜ) läheb linnale maksma vähemalt  5 000 eurot kuni 11 000 (hindadele lisandub käibemaks ja muud otsesed kulud) ning ei saa garanteerida madalama hinda kujundamist. Ka madalama hinda välja arvutamine ei tähenda veel automaatselt, et väheneb ka hooldekodu väljaostmise hind. Nagu eelpool mainitud, rendilepingu lõpetamine ja uue kokkuleppe sõlmine toimud antud juhul poolte kokkuleppel ning hooldekodu väljaostmise uus linna poolt põhjendatud (madalam) hind on vaid uute läbirääkimiste aluseks.

Castnix Invest OÜ ehitas hooldekodud maaaladel Daumani 4b ja 4c hoonestusõiguse alusel ning objekti (hoonestusõigused koos nende oluliste osadega ja päraldistega) võõrandamine peab toimuma hoonestusõiguste võlaõigusliku müügilepingu ja asjaõiguslepingu alusel, mis on käesoleva otsuse lisa.

2. Õiguslikud alused.

Kohaliku omavalitsuse korralduse seaduse § 22 lõike 2 alusel seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. Antud õiguslik regulatsioon annab põhjuse järeldada, et käesolevas otsuses nimetatud hoonestusõiguste omandamise üle otsustamine kuulub linnavolikogu pädevusse.
Kohaliku omavalitsuse korralduse seaduse § 22 lõike 1 punkti 8 alusel volikogu ainupädevusse kuulub laenude võtmine.
3. Otsus.

3.1 Omandada kinnistute aadressil A. Daumani tn 4b ja 4c Narva koormavad hoonestusõigused koos nende oluliste osadega ja päraldistega hinnaga _____________ eurot;

3.2 Volitada Narva linnapead Tarmo Tammistet Narva linna nimel alla kirjutama OÜ Castnix Invest ja Narva linna vahel punktis 3.1. nimetatud hoonestusõiguste omandamiseks sõlmitava hoonestusõiguste võlaõiguslik müügileping ja asjaõigusleping vastavalt lisatud lepingu projektile;
3.3 Punktis 3.1. nimetatud hinna tasumine toimub laenuvahendite arvel.

4. Rakendussätted.
4.1 Otsus jõustub seadusega ettenähtud korras.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

Aleksandr Jefimov

